ส่วนที่ 1

ข้อมูลสรุป (Executive Summary)

_________________________________________________

-   บริษัทประกอบธุรกิจด้านบันเทิงและสื่อในหลายแขนง โดยแบ่งกลุ่มธุรกิจเป็น 7 กลุ่มธุรกิจหลัก
    คือ กลุ่มธุรกิจเพลง กลุ่มธุรกิจรับจัดกิจกรรมและคอนเสิร์ต กลุ่มธุรกิจบริหารศิลปิน
    กลุ่มธุรกิจภาพยนตร์ กลุ่มธุรกิจ E-Business กลุ่มธุรกิจสื่อ และกลุ่มธุรกิจอื่นๆ

-   ในปี 2548 กลุ่มบริษัทมีรายได้รวมเท่ากับ 6,313 ล้านบาท
    โดยเป็นรายได้จากการจำหน่ายสินค้าเพลงและลิขสิทธิ์จำนวน 3,118 ล้านบาท
    คิดเป็นสัดส่วนร้อยละ 46.9 รองลงมาเป็นรายได้จากธุรกิจสื่อ ได้แก่
    สื่อวิทยุเป็นรายได้ค่าโฆษณาในการผลิตรายการวิทยุจำนวน 845 ล้านบาท
    คิดเป็นสัดส่วนร้อยละ 12.7 และ สื่อโทรทัศน์จากค่าโฆษณาในการผลิตรายการ จำนวน 920
    ล้านบาทคิดเป็นสัดส่วน 13.8
    สื่อสิ่งพิมพ์เป็นรายได้ค่าโฆษณาในสื่อสิ่งพิมพ์และจากการจำหน่ายหนังสือ 296
    ล้านบาทคิดเป็นสัดส่วนร้อยละ 4.4
    และรายได้จากการบริการรับจัดและบริหารกิจกรรททางการตลาดรวมทั้งจัดหาอุปกรณ์ จำนวน
    298 ล้านบาทคิดเป็นสัดส่วนร้อยละ 4.5 โดยมีกำไรสุทธิ 204 ล้านบาท คิดเป็นกำไร 0.42
    บาทต่อหุ้น

-   ในปี 2548 บริษัทได้ผลิตผลงานเพลงที่มีคุณภาพและมีความหลากหลาย และได้จัดตั้งบริษัท
    สนามหลวงการดนตรี จำกัด เพื่อรองรับการขยายการดำเนินธุรกิจเพลงแนวอินดี้
    และเปิดโอกาสให้กลุ่มศิลปินอิสระได้นำผลงานมานำเสนอและร่วมดำเนินธุรกิจกับบริษัท
    นอกจากนั้นยังได้จัดตั้งบริษัท คลีน คาราโอเกะ จำกัด
    เพื่อดำเนินธุรกิจจัดเก็บและบริหารลิขสิทธิ์ตู้คาราโอเกะ
    ซึ่งจะช่วยให้ผู้ประกอบการสามารถบริหารและควบคุมต้นทุนค่าลิขสิทธิ์ได้ดียิ่งขึ้น
    และยังช่วยให้บริษัทมีฐานข้อมูลของลูกค้า
    ทำให้สามารถเข้าใจและตอบสนองความต้องการของผู้บริโภคได้ดียิ่งขึ้น

-   กลุ่มบริษัทมีการ Re-branding หน่วยงาน อราทิสท์ และบริษัท อราทิสท์ แมเนจเม้นท์ จำกัด
    เพื่อดำเนินกลยุทธ์เชิงรุกในธุรกิจบริหารศิลปินมากยิ่งขึ้น โดยให้บริการคลอบคลุมทั้งประเภท
    Music เช่น งานร้องเพลง เล่นดนตรี และประเภท Non-Music เช่น งานเดินแบบ
    งานพิธีกร

-   ในส่วนของธุรกิจภาพยนตร์นั้น ในปี 2548 กลุ่มบริษัทได้นำภาพยนตร์ออกสู่สายตาผู้ชมทั้งสิ้น 3
    เรื่อง ได้แก่ มหาลัย’เหมืองแร่ วัยอลวน และเพื่อนสนิท
    โดยผลงานของบริษัทได้รับการตอบสนองจากผู้ชมเป็นอย่างดี และได้พิสูจน์ถึงคุณภาพผลงาน
    โดยเฉพาะ “มหาลัย’เหมืองแร่” ที่ได้รับการเสนอชื่อเข้าชิงรางวัล “สุพรรณหงส์ทองคำ” ถึง
    16 รางวัล และได้รับรางวัลใหญ่ๆ อย่างภาพยนตร์ยอดเยี่ยม ผู้กำกับยอดเยี่ยม
    และรางวัลอื่นๆทั้งหมด 6 รางวัล
    นอกจากนั้นกลุ่มบริษัทยังมีรายได้จากค่าลิขสิทธิ์ภาพยนตร์ที่นำไปขายต่างประเทศอีกด้วย

-   กลุ่มธุรกิจสื่อของบริษัทประกอบไปด้วย กลุ่มธุรกิจวิทยุ โทรทัศน์ สิ่งพิมพ์
    และธุรกิจสร้างสรรค์และบริหารกิจกรรมทางการตลาด สำหรับธุรกิจวิทยุ
    กลุ่มบริษัทฯได้คืนสัมปทานคลื่น F.M. 103.0 FMM ให้กับเจ้าของสถานีไปในวันที่ 16
    กุมภาพันธ์ 2548 เนื่องจากทางเจ้าของสถานีได้สงวนเวลาช่วง prime time
    เพื่อออกอากาศรายการของกองทัพบก
    บริษัทจึงไม่สามารถจัดรายการเพื่อสร้างรายได้ให้ตามแผนที่วางไว้
    โดยปัจจุบันบริษัทเป็นผู้ผลิตและดำเนินรายการวิทยุทั้งหมด 6 สถานี ได้แก่ F.M. 88.0 Peak
    F.M. (ปรับรูปแบบเป็น Buzz FM ตั้งแต่วันที่ 1 มีนาคม 2549), F.M. 91.5 Hot Wave,
    F.M. 93.5 EFM, F.M. 89.0 Banana FM, F.M. 106.5 Green Wave
    และสถานีวิทยุข่าว F.M. 94.5 Open Radio (เริ่มออกอากาศ ตั้งแต่วันที่ 1 มกราคม
    2549)

-   กลุ่มธุรกิจสื่อโทรทัศน์ทำหน้าที่ผลิตรายการและรับจ้างผลิตรายการโทรทัศน์ โดย ณ สิ้นปี
    กลุ่มบริษัทมีรายการโทรทัศน์อยู่ทั้งหมด 28 รายการ รวมเวลาออกอากาศในแต่ละสัปดาห์ 42
    ชั่วโมง 20 นาที โดยกลุ่มบริษ้ทผลิตรายการโทรทัศน์หลากหลายรูปแบบไม่ว่าจะเป็น
    ละครโทรทัศน์ ละครสั้นจบในตอน (Sit Com) รายการเพลง รายการเกมส์โชว์ หรือ
    รายการประเภท ปกิณกะ และรายการวาไรตี้

-   บริษัทมีการขยายธุรกิจสื่อสิ่งพิมพ์อย่างต่อเนื่อง โดยได้ออกนิตยสารเพิ่มอีก 2 ฉบับในปี 2548
    ได้แก่นิตยสารผู้ชายรายเดือน Maxim และนิตยสารบันเทิงรายปักษ์ In Magazine
    ทำให้บริษัทมีนิตยสารทั้งหมด 5 ฉบับ คลอบคลุมกลุ่มเป้าหมาย และยังมีหนังสือพ๊อคเก็ตบุ๊กต่างๆ
    นอกจากนี้
    กลุ่มบริษัทยังได้ลงทุนในธุรกิจหนังสือพิมพ์ในระดับแนวหน้าโดยการซื้อหุ้นสามัญของบริษัท มติชน
    จำกัด (มหาชน) ในสัดส่วนร้อยละ 20 และซื้อหุ้นสามัญของบริษัทโพสต์ พับลิชชิง จำกัด
    (มหาชน) ในสัดส่วนร้อยละ 23.6 ของทุนจดทะเบียนและเรียกชำระแล้ว อีกด้วย

-   กลุ่มบริษัทขยายเข้าสู่การประกอบธุรกิจสร้างสรรค์และบริหารกิจกรรมทางการตลาด
    โดยเข้าลงทุนในบริษัท อินเด็กซ์ อีเว้นท์ เอเจนซี่ จำกัด (มหาชน) ในสัดส่วนร้อยละ 50
    ของทุนจดทะเบียนและเรียกชำระแล้ว
    ส่งผลให้กลุ่มบริษัทสามารถดำเนินธุรกิจสื่อได้อย่างครบวงจร
    และตอบสนองความต้องการของลูกค้าได้ดียิ่งขึ้น

-   บริษัทได้ลงทุนซื้อหุ้นสามัญของบมจ. ซีเอ็ด ยูเคชั่น ในสัดส่วนร้อยละ 13
    ของทุนจดทะเบียนและเรียกชำระแล้ว ซึ่งถือเป็นการลงทุนที่ให้ผลตอบแทนที่ดี
    และก่อให้เกิดผลประโยชน์ร่วมกันจากการพัฒนาและขยายช่องทางการจัดจำหน่ายผลงานของกลุ่มบริษัท
    นอกจากนี้บริษัทยังคาดหวังจะพัฒนาให้เกิดผลประโยชน์ร่วมกันเพิ่มเติมอีกในอนาคต